กรรมการผู้จัดการ ธอส. ปลื้มคว้ารางวัลสุดยอดนักการธนาคารแห่งปี 2 ปีซ้อน
นายสุรชัย ดนัยตั้งตระกูล ประธานกรรมการธนาคารอาคารสงเคราะห์(ธอส.) เปิดเผยว่า ประธานกรรมการพร้อมด้วยคณะกรรมการธนาคาร ร่วมมอบกระเช้าดอกไม้แสดงความยินดีแก่นางอังคณา ปิลันธน์โอวาท ไชยมนัส กรรมการผู้จัดการ ธอส. ในโอกาสที่นิตยสารดอกเบี้ย และหนังสือพิมพ์ดอกเบี้ยธุรกิจ ประกาศยกย่องให้เป็น “สุดยอดนักการธนาคารแห่งปี 2558 หรือ Banker of the Year 2015”
13 พ.ย. 2558

นายสุรชัย ดนัยตั้งตระกูล ประธานกรรมการธนาคารอาคารสงเคราะห์(ธอส.) เปิดเผยว่า ประธานกรรมการพร้อมด้วยคณะกรรมการธนาคาร ร่วมมอบกระเช้าดอกไม้แสดงความยินดีแก่นางอังคณา ปิลันธน์โอวาท ไชยมนัส กรรมการผู้จัดการ ธอส. ในโอกาสที่นิตยสารดอกเบี้ย และหนังสือพิมพ์ดอกเบี้ยธุรกิจ ประกาศยกย่องให้เป็น “สุดยอดนักการธนาคารแห่งปี 2558 หรือ Banker of the Year 2015”
โดยนับเป็นปีที่ 2 ติดต่อกัน หลังจากเมื่อปี 2557 นางอังคณาเคยได้รับรางวัลนี้มาแล้ว สำหรับสาเหตุที่ทำให้นิตยสารดอกเบี้ยและหนังสือพิมพ์ดอกเบี้ยธุรกิจตัดสินใจมอบรางวัลให้อีกครั้งเพราะเห็นว่า ท่ามกลางสภาวะเศรษฐกิจที่ผันผวนแต่นางอังคณายังสามารถวางกลยุทธ์และบริหารจัดการให้ ธอส. เติบโตได้อย่างต่อเนื่อง พร้อมไปกับตอบสนองมาตรการของรัฐบาลไปได้พร้อมๆ กัน สะท้อนได้จากตัวเลขผลการดำเนินงานของธนาคารในช่วง 9 เดือนแรกของปี 2558 ที่ดีที่สุดในรอบทศวรรษ อาทิ ปล่อยสินเชื่อใหม่ได้ทั้งสิ้น 108,401 ล้านบาท เพิ่มขึ้นจากช่วงเดียวกันของปี 4.84% ส่งผลให้ ณ สิ้นไตรมาสที่ 3/2558 เมื่อเทียบกับสิ้นปี 2557
ธนาคารมียอดสินเชื่อคงค้างรวมทั้งสิ้น 837,795 ล้านบาท สินทรัพย์รวม 887,640 ล้านบาท เงินฝากรวม 713,585 ล้านบาท นอกจากนี้ ยังสามารถบริหารจัดการหนี้ที่ไม่ก่อให้เกิดรายได้ (NPL) ลดลงเหลือ 45,469 ล้านบาท หรือ คิดเป็น 5.43% ของยอดสินเชื่อรวม ลดลงเมื่อเทียบกับช่วงเดียวกันของปีก่อนที่มี NPL 5.99% และมีกำไรสุทธิ 6,979 ล้านบาท ขณะที่อัตราส่วนเงินกองทุนต่อสินทรัพย์เสี่ยง (BIS Ratio) อยู่ในระดับแข็งแกร่งมากที่ 16.06% ซึ่งสูงกว่าอัตราเงินกองทุนขั้นต่ำ 8.50% ที่กำหนดโดยธนาคารแห่งประเทศไทย